**Olexandr Jakovyč Oxančenko**, prezývaný **Sivý vlk** (ukr. Олександр Якович Оксанченко; \* 26. apríl 1968, Malomichajlovka – † 25. február 2022, nad Kyjevom), bol ukrajinský stíhací pilot a poslanec mesta Mirhorod. Bol plukovníkom ukrajinských vzdušných síl, ktorý pred odchodom do dôchodku v roku 2018 získal ocenenia na viacerých leteckých prehliadkach. V roku 2022 sa po začiatku ruskej invázie na Ukrajinu vrátil do aktívnej služby a zahynul počas bitky o Kyjev. Posmrtne mu bol udelený titul Hrdina Ukrajiny.

Životopis
---------

Narodil sa 26. apríla 1968 v obci Malomichajlovka v Dnepropetrovskej oblasti Ukrajiny, ktorá bola vtedy súčasťou Sovietskeho zväzu. Do roku 1985 navštevoval miestnu strednú školu, než začal vojenský letecký výcvik. Absolvoval Charkovské vyššie vojenské letecké učilište pilotov. V roku 1989 vstúpil do sovietskych vzdušných síl. Slúžil ako pilot-inštruktor a neskôr sa vypracoval do funkcie zástupcu veliteľa svojej jednotky leteckého výcviku v 831. brigáde taktického letectva dislokovanej na základni Mirhorod. Počas ruskej anexie Krymu v roku 2014 slúžil na základni Beľbek a zúčastnil sa bojov na Kryme a Donbase.

V rokoch 2013 až 2018 bol predvádzacím (display) pilotom stíhacieho lietadla Suchoj Su-27 ukrajinských vzdušných síl. Mal nalietaných viac ako 2 000 hodín. V roku 2016 lietal na Malta International Airshow, stal sa víťazom Medzinárodných leteckých dní SIAF, pričom dostal trofej od veliteľa slovenských vzdušných síl. V tom istom roku bol tiež ocenený ako Mirhorodská osobnosť roka. V roku 2017 získal cenu *As the Crow Flies Award* za najlepšiu letovú ukážku na Royal International Air Tattoo. V roku 2018 sa stal najlepším pilotom na Czech International Air Fest a v hodnosti plukovníka odišiel do dôchodku.

Bol členom politickej strany Sila a česť v Poltavskej oblasti. Od novembra 2020 pôsobil ako jeden z poslancov mestského zastupiteľstva v Mirhorode. Po začiatku ruskej invázie na Ukrajinu v roku 2022 sa vrátil z dôchodku do aktívnej služby. Zahynul v noci 25. februára pri obrane vzdušného priestoru nad Kyjevom, pravdepodobne paľbou vlastných jednotiek, keď sa snažil odpútať pozornosť nepriateľských lietadiel. Bol ženatý a mal dve dcéry a syna. Bol nositeľom Radu Daniela Haličského. Ukrajinský prezident Volodymyr Zelenskyj mu posmrtne udelil Rad zlatej hviezdy a tým zároveň aj titul Hrdina Ukrajiny. Pochovali ho 6. marca na vojenskom cintoríne v Mirhorode.

Referencie
----------

1. ↑   *"Profile: Oksanchenko Alexander Yakovlevich"* [online]. myrgorod.pl.ua, [cit. 2023-05-23]. Dostupné online. Archivované 2022-01-24 z originálu.
2. 1 2 3  Редакция ФОКУС. *Стал Героем посмертно. Погиб один из лучших летчиков-истребителей в мире Александр Оксанченко* [online]. focus.ua, 2022-03-01, [cit. 2023-05-23]. Dostupné online.
3. 1 2 3   *У бою загинув миргородський ас Олександр Оксанченко — Герой України посмертно* [online]. poltava.to, [cit. 2023-05-23]. Dostupné online.
4. 1 2   *Legendary Ukrainian display pilot known as Grey Wolf dies in combat* [online]. theweek.in, 2022-03-01, [cit. 2023-05-23]. Dostupné online.
5. ↑   *Ukrainian fighter pilot who took part in 2016 Malta Airshow killed while defending Kyiv - The Malta Independent* [online]. independent.com.mt, [cit. 2023-05-23]. Dostupné online.
6. ↑  КУЗНЕЦОВ, Сергей. *Український льотчик переміг на міжнародному авіашоу SIAF-2016 у Словаччині* [online]. zn.ua, 2016-08-30, [cit. 2023-05-23]. Dostupné online.
7. ↑   *Оксанченко став найкращим асом на чеському авіашоу* [online]. poltava365.com, 2018-09-03, [cit. 2023-05-23]. Dostupné online.
8. ↑   *Міська рада :: Офіційний сайт міста Миргород. Офіційний сайт Миргородської міської ради* [online]. myrgorod.pl.ua, [cit. 2023-05-23]. Dostupné online. Archivované 2021-01-25 z originálu.
9. ↑   *"Збив Іл-76 росіян". 12 нових Героїв України: що про них відомо* [online]. news.liga.net, 2022-03-01, [cit. 2023-05-23]. Dostupné online.
10. ↑  Interfax-Ukraine. *Zelensky awards title of Hero of Ukraine to 12 servicemen, six of them posthumously – decree* [online]. en.interfax.com.ua, 2022-03-01, [cit. 2023-05-23]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Olexandr Jakovyč Oxančenko**

Zdroj
-----

*Tento článok je čiastočný alebo úplný preklad článkov Oleksandr Oksanchenko na anglickej Wikipédii a Оксанченко Олександр Якович na ukrajinskej Wikipédii.*